יוסף אלמושנינו (הראשון)

רבי יוסף אלמושנינו (ה'ר"ץ 1530 – קרוב לשנת ה'ש"ס 1600), היה רופא, נגיד ואב בית הדין של קהילת המגורשים בפאס שבמרוקו. חיבר מספר חיבורים וכתב פסקי דין. נמנה עם החכמים שתקנו את תקנות המגורשים.

ביוגרפיה 
יוסף אלמושנינו נולד במרוקו, כנראה בעיר פאס, בדור השני לאחר גירוש ספרד, בערך בשנת ה'ר"ץ (1530). אביו היה רבי אברהם אלמושנינו, ממגורשי ספרד ומראשי החכמים של קהילת המגורשים בפאס.

בשנת ה'של"ו (1576) מונה רבי יוסף לנגיד קהילת המגורשים. בשנת ה'ש"מ (1580) מופיע כדיין מדייני העיר, מאז נמנה עם החכמים וחתם עמהם על פסקי דין ותקנות. בשנת ה'שנ"ג (1593) מונה לתפקיד אב בית דין, כאשר תחתיו שרתו הדיינים: רבי יהודה עוזיאל, רבי יעקה חאגיז, רבי וידאל הצרפתי (הצוף דבש), רבי שמואל אבן דנאן, רבי אהרן אבן חיים ורבנים נוספים. האחרון החשיב את עצמו כתלמידו, ובספרו "מדות אהרן", העוסק בלוגיקה של מידות הדרשה, הוא מזכיר את הערותיו פעמים אחדות.

רבי יוסף היה רופא ובתפקיד זה שימש גם בנו, רבי משה אלמושנינו.

משנת ה'שנ"ח (1598) אינו חותם יותר על התקנות, ובשנת ה'ש"ס (1599/1600) בערך הזכיר אותו הרב אבן חיים בתואר "ז"ל".

יצירתו 
 שרשי המצות - חיבור פילוסופי המציע שלושה עשר קריטריונים להגדרת המצוות, לצד כל אחד מהם הוא מציע דיון ארוך עד למסקנה המובילה לקריטריון. למרות שהרמב"ם ואחרים עסקו בתחום, רבי יוסף מפרט בהקדמה חמישה יתרונות שיש לחיבורו על פני הדברים של קודמיו.
 אוסף של חיבורים המבארים על נ"ך ואגדות חז"ל, בהם חיבור על מסכת אבות.
 פסח שני - ביאור על הגדה של פסח.
 קינות.

ראו גם 
 מגורשים
 תקנות המגורשים
 יהדות פאס

לקריאה נוספת 
 רבי יעקב משה טולידאנו, "מבוא" ל-שרשי המצות, ירושלים, תרס"ט.

קישורים חיצוניים 
 
 
 
 

רבנים מרוקאים
פאס: רבנים
רופאים יהודים מרוקאים
אבות בתי דין
יהודים שמוצאם ממגורשי ספרד